CELEX: 32013D0309
Language: et
Date: 2013-06-19 00:00:00
Title: 2013/309/EL: Komisjoni rakendusotsus, 19. juuni 2013 , millega parandatakse otsuse 2006/168/EÜ II, III ja IV lisa veiseembrüote liitu importimiseks kehtestatud teatavate veterinaarsertifitseerimisnõuete osas (teatavaks tehtud numbri C(2013) 3704 all)  EMPs kohaldatav tekst

25.6.2013   
            
            
               ET
            
            
               Euroopa Liidu Teataja
            
            
               L 172/32
            
         KOMISJONI RAKENDUSOTSUS,
   19. juuni 2013,
   millega parandatakse otsuse 2006/168/EÜ II, III ja IV lisa veiseembrüote liitu importimiseks kehtestatud teatavate veterinaarsertifitseerimisnõuete osas
   (teatavaks tehtud numbri C(2013) 3704 all)
   (EMPs kohaldatav tekst)
   (2013/309/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 25. septembri 1989. aasta direktiivi 89/556/EMÜ koduveiste embrüote ühendusesisese kaubanduse ja nende kolmandatest riikidest impordi loomatervishoiu nõuete kohta, (1) eriti selle artikli 9 lõike 1 esimese lõigu punkti b,
   ning arvestades järgmist:
   
               (1)
            
            
               Komisjoni 4. jaanuari 2006. aasta otsuse 2006/168/EÜ (millega kehtestatakse loomatervishoiu ja veterinaarsertifikaatide nõuded veiseembrüote ühendusse importimiseks ning tunnistatakse kehtetuks otsus 2005/217/EÜ) (2) I lisas on esitatud loetelu kolmandatest riikidest, kust liikmesriigid lubavad importida koduveiste embrüoid (edaspidi „embrüod”). Selles otsuses on samuti kehtestatud täiendavad tagatised, mille peavad seoses teatavate loomahaigustega esitama kõnealuses lisas loetletud kolmandad riigid.
            
         
               (2)
            
            
               Otsuses 2006/168/EÜ on samuti sätestatud, et liikmesriigid peavad lubama importida selle otsuse II, III ja IV lisas esitatud veterinaarsertifikaatide näidistes kehtestatud loomatervishoiunõuetele vastavaid embrüoid.
            
         
               (3)
            
            
               Iisrael on esitatud otsuse 2006/168/EÜ I lisas kui riik, kust on lubatud liitu importida in vivo saadud ja in vitro toodetud veiste embrüoid. Puuduvad andmed selle kohta, et viimastel aastatel oleks Iisraelist kõnealuseid tooteid liitu imporditud.
            
         
               (4)
            
            
               2012. aasta novembris teavitas Iisrael Maailma Loomatervishoiu Organisatsiooni (OIE) esimestest nodulaarse dermatiidi juhtumitest lüpsilehmadel. 2013. aasta märtsis andis Iisrael OIE-le teada, et nimetatud taud levib algsest puhangu esinemise kohast edasi lõunasse ja läände ja on tabanud mitmeid lüpsikarju.
            
         
               (5)
            
            
               Nodulaarne dermatiit on nakkushaigus, mis on kantud nõukogu 17. detsembri 1992. aasta direktiivi 92/119/EMÜ (millega seatakse sisse üldised ühenduse meetmed teatavate loomahaiguste tõrjeks ja konkreetsed meetmed seoses sigade vesikulaarhaigusega) (3) I lisas esitatud loetelusse „Haigused, millest tuleb teatada”. Praegu ei esine liidus nodulaarset dermatiiti.
            
         
               (6)
            
            
               Vastavalt OIE maismaaloomade tervishoiu eeskirjade artiklile 4.7.14 on nodulaarne dermatiit liigitatud kategooriasse 4, kus on esitatud loetelu nendest taudidest või haigusetekitajatest, mille kohta tehtud uuringud on näidanud, et embrüosiirdamisega seotud nakkusrisk võib olla märkimisväärne isegi siis, kui embrüoid käideldakse nõuetekohaselt kogumise ja siirdamise vahel vastavalt Rahvusvahelise Embrüote Siirdamise Ühingu käsiraamatule. Liidu õigusaktid, mis käsitlevad veiste embrüotega kauplemist ja nende importi kolmandatest riikidest, on eespool nimetatud käsiraamatuga kooskõlas.
            
         
               (7)
            
            
               OIE maismaaloomade tervishoiu eeskirjade artiklis 11.12.10 on kehtestatud soovitused veiste embrüote ja ootsüütide impordi kohta riikidest, kus esineb nodulaarset dermatiiti.
            
         
               (8)
            
            
               Otsuse 2006/168/EÜ II, III ja IV lisas esitatud veterinaarsertifikaatide näidistes ei ole praegu kehtestatud nõudeid nodulaarse dermatiidi kohta. Seetõttu on olemas oht, et see taud võidakse liitu sisse tuua embrüote importimisel nendest kolmandatest riikidest, kus taud esineb.
            
         
               (9)
            
            
               Seetõttu on asjakohane, et nodulaarse dermatiidiga seotud loomatervise nõuded lisatakse OIE maismaaloomade tervishoiu eeskirjade kohaselt otsuse 2006/168/EÜ II, III ja IV lisas esitatud veterinaarsertifikaatide näidistesse.
            
         
               (10)
            
            
               Otsuse 2006/168/EÜ II, III ja IV lisa tuleks seetõttu vastavalt muuta.
            
         
               (11)
            
            
               Et vältida häireid kaubanduses, tuleks üleminekuperioodil lubada teatavatel tingimustel kasutada veterinaarsertifikaate, mis on välja antud otsuse 2006/168/EÜ kohaselt enne kõnealusesse otsusesse käesoleva otsusega muudatuste tegemist.
            
         
               (12)
            
            
               Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2006/168/EÜ II, III ja IV lisa asendatakse käesoleva otsuse lisas esitatud tekstiga.
   Artikkel 2
   Üleminekuperioodil, mis kestab 1. septembrini 2013, annavad liikmesriigid jätkuvalt loa importida kolmandatest riikidest koduveiste embrüote saadetisi, mis on varustatud kuni 31. juulini 2013 väljastatud veterinaarsertifikaadiga, mis vastab otsuse 2006/168/EÜ II, III ja IV lisas esitatud näidistele, nagu need enne kõnealusesse otsusesse käesoleva otsusega muudatuste tegemist seal on sätestatud.
   Artikkel 3
   Käesolevat otsust kohaldatakse alates 1. augustist 2013.
   Artikkel 4
   Käesolev otsus on adresseeritud liikmesriikidele.
   
      Brüssel, 19. juuni 2013
      
         
            Komisjoni nimel
         
         
            komisjoni liige
         
         Tonio BORG
      
   
   
      (1)  EÜT L 302, 19.10.1989, lk 1.
   
      (2)  ELT L 57, 28.2.2006, lk 19.
   
      (3)  EÜT L 62, 15.3.1993, lk 69.
   
      LISA
      „
            II LISA
            
               Veterinaarsertifikaadi näidis nõukogu direktiivi 89/556/EMÜ kohaselt kogutud in vivo viljastamise teel saadud koduveiste embrüote impordiks
            
            
               
            
               
            
               
         
         
            III LISA
            
               Veterinaarsertifikaadi näidis nõukogu direktiivi 88/407/EMÜ nõuetele vastava spermaga eostatud in vitro toodetud koduveiste embrüote impordiks
            
            
               
            
               
            
               
            
               
         
         
            IV LISA
            
               Veterinaarsertifikaadi näidis ekspordiriigi pädeva asutuse poolt heaks kiidetud seemendusjaamast või sperma säilitamise keskusest pärit spermaga eostatud koduveiste in vitro toodetud embrüote impordiks
            
            
               
            
               
            
               
            
               
         ”